ཁན་གཏུམ་དྲི་མོ་པགས་མཁན་ཆོསམ་ནི་རླུང་སོགས་བཞི། སྒྲ་རེག་རོ་གཟུགས་དྲི་ཆོས་
ཁམས་མའོ། །སོ་དྲུག་ནི་རིགས་སུམ་ཅུ་རྩ་དྲུག་གི་ཕྱག་རྒྱ་རྣལ་འབྱོར་མ་སོ་དྲུག །
དཀྱིལ་འཁོར་ལ་ཡུམ་བཞི། སེམས་མ་དྲུག །རྣལ་འབྱོར་མ་བརྒྱད། ཁྲོ་བོ་བཅུ། གཏུམ་
མོ་བརྒྱད་དོ། །འབྲས་བུ་ལ་རིགས་དྲུག་སྔར་བཤད་ལ། རིགས་སོ་དྲུག་ནི། གཤེགས་པ་
གཤེགས་མ་ སེམས་དཔའ་ སེམས་མ་ཁྲོ་བོ་ཁྲོ་མོ་དྲུག་དྲུག་རྣམས་སོ། །དེ་བཞིན་དུ་
རིགས་དོན་གཉིས་དང༌། བརྒྱ་སྒྲིབ་པ་དང་བྲལ་བ་འབྲས་བུའོ། །
གཉིས་པ་འཆད་བྱེད་མཐའ་དྲུག་བཤད་པ་ནི། རྩ་རྒྱུད་དུ། དགོངས་པའི་
སྐད་དང་དེ་བཞིན་མིན། །ཇི་བཞིན་སྒྲ་དང་དེ་བཞིན་མིན། །དྲང་བའི་དོན་དང་ངེས་དོན་
ཏེ༑ ༑རྒྱུད་ནི་མཐའ་དྲུག་མཚན་ཉིད་དོ། །ཞེས་པ་རྣམས་ཏེ། དེ་ལ་དགོངས་པའི་སྐད་ནི།
དབང་པོ་རྣོན་པོའི་སེམས་ཅན་ལ་དོན་ཟབ་མོ་ཚིག་འཁྱོག་པོས་སྟོན་པའོ། །དགོངས་མིན་
ནི༑ དབང་པོ་རྟུལ་པོ་མཆོག་དོན་དུ་གཉེར་བ་ལ་དོན་ཟབ་མོ་ཚིག་དྲང་པོས་བསྟན་པའོ།།
ཇི་བཞིན་པ་ནི། དྲང་དོན་གྱི་སྤྱོད་པ་དཀྱིལ་འཁོར་དང་སྦྱིན་སྲེག་ལ་སོགས་པ་སྟོན་
པའོ། །ཇི་བཞིན་མིན་པ་ནི། ཀོ་ཊ་ཁྱ་ཀྵ་ཞེས་པ་ལ་སོགས་པ་འཇིག་རྟེན་པའི་སྐད་དང༌།
བསྟན་བཅོས་སམ། སཾ་སྐྲྀ་ཏའི་སྐད་ལ་མ་གྲགས་པ་དེ་བཞིན་གཤེགས་པའི་བརྡས་རླུང་
བཅུ་ལ་འཆད་པ་ལ་སོགས་པའོ། །དྲང་དོན་ནི། སྐལ་བ་ངན་པའི་སེམས་ཅན་དྲང་བའི་
དོན་དུ་དོན་ཟབ་མོ་སྦས་ནས། ཁྱོད་ཀྱིས་སྲོག་ཆགས་བསད་པར་བྱ་ཞེས་སོགས་སྟོན་
167

སཾ་བྷོ་ཊའི་དབོན་བརྒྱུད་དཔེ་ཚོགས་ལས། བླ་མ་དམ་པ་བསོད་ནམས་རྒྱལ་མཚན་ཞབས་ཀྱི་གསུང་འབུམ། ༼ན༽
པའོ། །ངེས་དོན་ནི་རྡོ་རྗེའི་ཚིག་དེ་ཉིད་ལས་ཡང་དག་པའི་དོན་ཟབ་མོ་སྟོན་པའོ། །
གསུམ་པ་སློབ་མས་ཉན་ཚུལ་ནི། དྲི་མེད་འོད་དུ། རྒྱལ་བས་གསུངས་པའི་
ཆོ་གས་དབང་མཆོག་བླངས་ནས་རྒྱུད་འདིའམ་ནི་བསྡུས་པ་ཡི། །རྒྱུད་རྒྱལ་མ་ལུས་ཐོས་
ནས་ཡང་དག་ཡེ་ཤེས་ལམ་ལ་གནས་པའི་རྣལ་འབྱོར་པས། ཁེངས་དང་འབྱོར་པ་དུ་མ་
བཏང་ནས་སེམས་ནི་བླ་མར་གཏད་བྱས་ཏེ། །སངས་རྒྱས་ཉིད་ཀྱི་སླད་དུ་འགྲོ་བའི་གཙོ་
བོ་འགྲེལ་བཤད་གཞན་ཕན་སྤྱོད་པ་མཉན་པར་བྱ། །ཞེས་ལྟར་དབང་བླངས། རྒྱུད་ནི་
རྒྱུད་གཞན་གྱིས་ཤེས་བྱ། །ཞེས་དང༌། རྡོ་རྗེ་སྙིང་འགྲེལ་ལས། དེ་བཞིན་རྒྱུད་གཞན་
གྱིས་ནི་རྒྱུད་གཞན་ཏེ། །དོན་དེ་ཤེས་བྱ་ལམ་འདོད་རྣམས་ཀྱིས་ནི། །རྣམ་བཤད་འབད་
དེ་མདོ་དང་རྒྱས་པར་བཤད། །ཅེས་པས་རྒྱུད་གཞན་ལ་ཐོས་པ་བྱས་ཤིང༌། ངེས་དོན་ལ་
མི་རྨོངས་པའི་ཕྱིར། རྫོགས་རིམ་སྒོམ་པ་སྔོན་དུ་འགྲོ་བས། ང་རྒྱལ་དང་ལོངས་སྤྱོད་ཀྱི་
འདུ་འཛི་སྤངས་ནས་གུས་པའི་སྤྱོད་ལམ། འཇིགས་པས་ཐལ་མོ་སྦྱར་ནས་ནི། །སྤྱི་བོས་
ཕྱག་བྱ་བཀའ་ལུང་ནོད། །རབ་བདོག་ཀུན་གཏོང་དམ་བཅས་པས། །ངོ་མཚར་བཅས་
ཤིང་གདོང་སྨད་དེ། །སློབ་མས་བླ་མའི་མདུན་གནས་བྱ། །ཞེས་རྡོར་ཕྲེང་དུ་གསུངས་པ་
དང་ལྡན་པས་གཞན་དོན་དུ་སངས་རྒྱས་ཐོབ་འདོད་ཀྱི་བསམ་པས་མཉན་པར་བྱའོ། །
གསུམ་པ་ཐུན་མོང་གི་བྱ་བ་ནི། རྒྱུད་ལས། ཡང་ན་མཐའ་དག་ཡོན་ཏན་
གཏེར་ནི་བསྟན་པའི་སླད་དུ་རྣལ་འབྱོར་མ་རྣམས་དག་ལ་མཆོད་པར་བྱ།
མེད་ན་ལོ་གཅིག་ཏུ་ནི་རྒྱུད་ཀྱི་རྒྱལ་པོ་དག་ལས་བླ་མས་བསྟན་པར་མི་བྱའོ། །ཞེས་པས།
།མཆོད་པ་
ནག་ཉ་ལ་རིགས་སོ་དྲུག་གི་དཀྱིལ་འཁོར་བཞེངས་ནས། མ་བཞེངས་པར་ཡང་རྣལ་
འབྱོར་མ་མཆོད་དེ་རྒྱུད་བསྟན་ཞིང་། མ་གྲུབ་ན་ཉ་པའམ། གཞན་ཡང་ཚེས་བརྒྱད་དང་
བཅུ་བཞི་ལ་རྣལ་འབྱོར་མ་མཆོད་ཅིང༌། ཆོས་ཐུན་རེའི་མགོར་ཡང་ཕྱག་དང་གཏོར་མ་
168

དཔལ་དུས་ཀྱི་འཁོར་ལོའི་ཆོས་འབྱུང་ལེགས་བཤད་སྒྲོན་མེ།
དང༌། མཎྜལ་སྔོན་དུ་འགྲོ་བས་བློ་
རབ་འབྲིང་གི་དབྱེ་བས་རྫོགས་རིམ་གྱི་ངང་ནས་
བཤད་ཉན་བྱ་སྟེ། བསྡུས་རྒྱུད་དུ། སྡིག་ཅན་གང་ཡིན་གང་ཞིག་དཔལ་ལྡན་བླ་མའི་
ཞབས་པད་བཟང་པོ་དག་ལ་དུས་གསུམ་ཕྱག་མི་བྱེད། །ཅེས་དང་། འགྲེལ་ཆེན་ལས་
ཉིན་ཞག་ སོ་ སོཪ་ གཏོཪ་ མ་སྦྱིན་ པཪ་བྱ་བ་དང༌། སངས་རྒྱས་མཆོད་པ་དང་ དཀྱིལ་
འཁོར་ལ་སོགས་པ་བྱ་ཞིང་ཞེས་སོ། །མཎྜལ་དབུལ་བའི་ཚུལ་ཡང༌། དོན་དམ་བསྙེན་
པར། ཐུན་མཚམས་གསུམ་དུ་ཤིན་ཏུ་རྣམ་པར་དག་པ་ཡིས། ཁ་དང་ལག་པ་རྐང་པ་
དག་ནི་ཁྲུས་བྱས་ཏེ། །མེ་ཏོག་ཡང་དག་བླངས་ནས་བླ་མའི་སྤྱན་སྔར་ནི། །རྒྱལ་བ་
རྣམས་ཀྱི་དཀྱིལ་འཁོར་ཤིན་ཏུ་ཟླུམ་པར་བྱ། །བླ་མའི་ཞབས་ཀྱི་ཆུ་སྐྱེས་མེ་ཏོག་གིས་
མཆོད་ཅིང་། །ཤིན་ཏུ་གུས་པས་སྤྱི་བོར་ལག་པས་ཕྱག་བྱའོ། །ཞེས་དང༌། རྡོ་རྗེ་སྙིང་
འགྲེལ་དུ། ཡ་ར་ལ་ཝ་ཡི་གེ་གང༌། །རླུང་མེ་ས་དང་ཆུ་ལ་སྐྱེས། །ཤར་དང་ལྷོ་དང་ནུབ་
དང་ནི། །བྱང་རྣམས་སུ་ནི་ངེས་སྦྱར་བྱ། །སྲིན་པོ་མེ་དང་བདེན་བྲལ་དང༌། །རླུང་དང་
དབང་ལྡན་རིམ་པ་ལས། །སྟེང་དང་འོག་ཏུ་ཧཾ་ཧ་སྦྱིན། །དབུས་སུ་ཨཾ་ཨཿརབ་མཆོད་བྱ།།
སངས་རྒྱས་ཀུན་དང་བླ་མ་དང༌། །དམ་པའི་ཆོས་ནི་ཀློག་པ་ཡི། །དོན་དུ་མདུན་དུ་མཎྜལ་
བྱ༑ ༑གཞན་པ་རྒྱལ་བ་ལྔ་བདག་ཉིད། །རླུང་གི་དཀྱིལ་འཁོར་ཆོས་ཀྱི་ནི། །ཟླུམ་པོ་
ཤར་གྱི་ ལུས་འཕགས་སོ། །མེ་ཡི་དཀྱིལ་འཁོར་ངོ་བོ་ཡིས། །འཛམ་ བུ་ གླིང་ སྟེ་ ཟུཪ་
གསུམ་པ། །གྲུ་བཞི་ནུབ་ཀྱི་བ་ལང་སྤྱོད། །ས་ཡི་དཀྱིལ་འཁོར་མཚན་ཉིད་ཅན། །ཆུ་ཡི་
དཀྱིལ་འཁོར་ཆོས་ཅན་གྱིས། །ཟླ་ཕྱེད་བྱང་གི་སྒྲ་མི་སྙན། །སྟོང་པའི་ངོ་བོས་ཟླ་བ་ཡི། །
དཀྱིལ་འཁོར་མཚན་ཉིད་ཚངས་སྒོ་ང་། །འོག་ཏུ་ཡེ་ཤེས་ངོ་བོ་ཡིས། །དུས་མེ་ཉི་མའི་
དཀྱིལ་འཁོར་རོ། །དབུས་སུ་ཐིག་ལེ་རྣམ་བཅད་ནི། །སྟེང་འོག་ལྷའི་རི་བོར་འགྱུར། །
ཞེས་པ་ལྟར་རོ། །མཇུག་ཏུ་བསྔོ་བ་དང་ཡིག་བརྒྱ་བཟླས་ལ་བཟོད་ པར་གསོལ་བ་
169

སཾ་བྷོ་ཊའི་དབོན་བརྒྱུད་དཔེ་ཚོགས་ལས། བླ་མ་དམ་པ་བསོད་ནམས་རྒྱལ་མཚན་ཞབས་ཀྱི་གསུང་འབུམ། ༼ན༽
སོགས་བྱའོ། །
གསུམ་པ་བཤད་ཉན་བྱས་པའི་ཕན་ཡོན་ལ་གཉིས་ཀྱི། ཐུན་མོང་གི་ཕན་
ཡོན་ ལ་ གསུམ། ། བཤད་ པའི་ ཕན་ཡོན་ནི། བསོད་ནམས་འཕེལ། སྐྱེ་བ་དྲན། མངོན་
ཤེས་འཐོབ་སྟེ། བསླབ་བཏུས་སུ། ཆོས་ཀྱི་སྦྱིན་པ་ཟང་ཟིང་མེད། །བསོད་ནམས་འཕེལ་
བའི་རྒྱུ་ཡིན་ནོ། །ཞེས་དང༌། འཇམ་དཔལ་སེང་གེ་སྒྲའི་མདོ་ལས། གངྒཱའི་བྱེ་སྙེད་
འཇིག་རྟེན་གསེར་དག་གིས། །བཀང་སྟེ་གང་ལ་སྦྱིན་པ་བྱིན་བྱས་ན། །སྙིགས་མའི་དུས་
ན་ཚིགས་བཅད་གཅིག་བརྗོད་པ། །དེ་ཡི་ཕན་འདོད་ཅི་འདྲ་དེ་ལ་མེད། །ཅེས་དང༌།
སེང་གེས་ཞུས་པ་ལས། ཆོས་ཀྱི་སྦྱིན་པས་སྐྱེ་བ་དྲན། །ཞེས་དང། ཀླུའི་རྒྱལ་པོ་རྒྱ་མཚོས་
ཞུས་པ་ལས། ཆོས་སྦྱིན་པས་ནི་ཟག་པ་ཟད་པའི་མངོན་པར་ཤེས་པ་རྣམ་པར་དག་པར་
འགྱུར་རོ། །ཞེས་སོ། །མཉན་པའི་ཕན་ཡོན་ནི། བྱང་ཆུབ་སེམས་དཔའི་སྡེ་སྣོད་ལས།
ཐོས་ པས་ ཆོས་ རྣམས་ ཤེས་ པར་ འགྱུར། །ཐོས་པས་སྡིག་ལས་ལྡོག་པར་འགྱུར། །
ཐོས་པས་དོན་མེད་སྤོང་བར་འགྱུར། །ཐོས་པས་མྱ་ངན་འདས་པ་ཐོབ། །ཅེས་པའི་དོན་
བཤད་རིགས་སོ། །དེ་ལ་བཞི་པོ་འདིས་ནི་རིམ་པ་ལྟར། ཕྱི་ནང་གི་གྲུབ་མཐའ་ཤེས་པས་
བླང་དོར་གྱི་གནས་ཤེས། ཚུལ་ཁྲིམས་ཀྱི་བསླབ་པ་ཐོས་ནས་ཉེས་སྤྱོད་ལས་ལྡོག །
སེམས་ཀྱི་བསླབ་པ་ཐོས་ནས་དོན་མེད་པའི་འདོད་པ་སྤོང༌། ཤེས་རབ་ཀྱི་བསླབ་པ་
ཐོས་ནས་ཟག་ཟད་མངོན་དུ་བྱས་ཏེ་མྱང་འདས་ཐོབ་པ་དང་ཡང་དག་པའི་ལྟ་བ་རྙེད།
ལས་ཉོན་སྐྱེ་བའི་ཀུན་ཉོན་ལས་བརྒལ་བ་དང་། ཡང་། ཆོས་འདུལ་བ་ལ་དད་པ་རྙེད།
རབ་ཏུ་འབྱུང༌། དབང་པོའི་སྒོ་བསྲུངས་པས་འདོད་པ་ལས་འདོད་ཆགས་དང་བྲལ་བས་
གནོད་པ་སྤོང༌། · བདེན་པ་རྟོགས་ནས་མྱང་འདས་ཐོབ་པ་ལ་བཤད་དོ། །ཡང་བཤད་
རིགས་སུ། བཅོམ་ལྡན་འདས་ཀྱིས་ཆོས་མཉན་པ་ལ་ཕན་ཡོན་ལྔ་གསུངས་ཏེ། མ་ཐོས་
170

དཔལ་དུས་ཀྱི་འཁོར་ལོའི་ཆོས་འབྱུང་ལེགས་བཤད་སྒྲོན་མེ།
པ་ཐོས་པར་འགྱུར་བ་དང་། ཐོས་པ་ཡོངས་སུ་བྱང་བར་འགྱུར། སོམ་ཉི་སྤོང་། ལྟ་བ་
དྲང་པོར་བྱེད། ཤེས་རབ་ཀྱིས་ཚིག་དང་དོན་ཟབ་མོ་རྟོགས་པར་འགྱུར་བའོ། །ཞེས་སོ།།
དེའི་དོན་རྒྱ་ཆེར་ཐོས་པ་དང་། གསལ་ཞིང་དྲི་མ་མེད་པར་བྱེད། ངེས་པ་འཐོབ། ཡང་
དག་པར་རྟོགས། བདེན་པ་རྟོགས་པ་སྟེ། དང་པོ་གཉིས་ཀྱིས་ཐོས་པའི་ཤེས་རབ་ཡོངས་
སུ་དག །བར་པ་གཉིས་ཀྱིས་བསམ་པའི་ཤེས་རབ་ཡོངས་སུ་དག །ཐ་མས་བསྒོམས་
པའི་ཤེས་རབ་ཡོངས་སུ་དག་པར་འགྱུར་བར་བསྟན་ནོ། །
གཉིས་ཀའི་ཕན་ཡོན་ནི། དེ་བཞིན་གཤེགས་པའི་བསྟན་པ་ལས། དམ་
ཆོས་འཛིན་པའི་བསོད་ནམས་ནི། །སངས་རྒྱས་ཀུན་གྱིས་ནན་ཏན་དུ། །བསྐལ་པ་བྱེ་
བར་བརྗོད་མཛད་ཀྱང་། །ཐ་མར་ཕྱིན་པར་འགྱུར་མ་ལགས། །ཞེས་དང༌། བློ་གྲོས་རྒྱ
མཚོས་ཞུས་པར། དེ་བཞིན་གཤེགས་པའི་དམ་པའི་ཆོས་འཛིན་པ། །དྲན་ལྡན་བློ་གྲོས་
ལྡན་ཞིང་བློ་ལྡན་འགྱུར། །ཤེས་རབ་རྒྱ་ཆེན་ཀུན་ནས་ཡེ་ཤེས་ལྡན། །མཁས་པ་བག་
ཆགས་བཅས་པའི་ཉོན་མོངས་སྤོང་། །ཞེས་སོ། །ཐུན་མོང་མ་ཡིན་ པའི་ ཕན་ཡོན་ནི།
འགྲེལ་བཤད་མཉན་པས་རྒྱུད་དོན་ཇི་བཞིན་རྟོགས། དེ་ལས་ལོག་རྟོག་དང་བྲལ་ནས་
སངས་རྒྱས་ཐོབ་པ་སྟེ། མདོར་བསྡུས་དང་པོར། འགྲེལ་བཤད་དག་དང་བསྡུ་བ་མཛད་
པ་རྡོ་རྗེ་མཆོག་འཛིན་བདག་འདྲའི་བྱང་ཆུབ་སེམས་དཔའ་སྟེ། །དེ་དག་འདིར་ནི་ལྷ་དང་
ལག་འགྲོ་མི་རྣམས་སྨིན་པའི་དོན་དུ་སངས་རྒྱས་མཐུན་སྨྲ་ལ། །ཞེས་དང༌། རྟོག་གེ་ལ་
གཏད་དེ་ཡིས་འདོད་པའི་ཡུལ་ལ་ལམ་ནི་སྟོན་པར་བྱེད་པ་གང་། །དེ་དག་ཉིད་ཀྱི་བློ་ངན་
སྐྱོན་ནི་འཇོམས་བྱེད་འགྲེལ་བཤད་བདག་གིས་བྲི་བར་བྱ། །ཞེས་དང༌། ཤེས་རབ་རླུང་
གི་དར་གྱིས་མྱུར་འགྲོ་མྱང་འདས་ཕ་རོལ་དོན་གཉེར་ཆེན་པོ་རྣམས། །དམ་པའི་བདེ་
བས་མྱུར་ དུ་ བརྒལ་ བར་ བྱེད་ སླད་དེ་ནི་ལམ་གྱི་འདྲེན་མ་དང༌། །ཉོན་མོངས་བདུད་
171

སཾ་བྷོ་ཊའི་དབོན་བརྒྱུད་དཔེ་ཚོགས་ལས། བླ་མ་དམ་པ་བསོད་ནམས་རྒྱལ་མཚན་ཞབས་ཀྱི་གསུང་འབུམ། ༼ན༽
ཚོགས་ འཇོམས་པ་ མཁས་ པ་ ཡང་དག་ཡེ་ཤེས་ཡིད་བཞིན་ནོར་བུ་སྟེ། །འཇིག་རྟེན་
གསུམ་ གྱི་ བདག་ པོ་ ཉིད་ སྟེར་ འདི་ནི་ཀུན་ཏུ་སྟོན་པར་བྱེད་པའོ། ། །ཞེས་ཏེ། དེ་དག་
འགྲེལ་བཤད་ཀྱི་བྱེད་ལས་སུ་བསྟན་པའི་ཤུགས་ཀྱིས་ཚུལ་བཞིན་བཤད་ཉན་བྱས་པའི་
དགོས་པར་ཡང་འགྲུབ་བོ། །
ནོར་བུ་མཆོག
དགེ་ཚོགས་རིན་ཆེན་གླིང་ལས་ལེགས་འོངས་རྒྱལ་དབང་ཡིད་བཞིན་
།ཆ་ཤས་ཙམ་གྱིས་སྲིད་པའི་གདུང་སེལ་དྲི་མེད་དམ་ཆོས་འོད་དཀར་
ཅན། །དེ་ཡི་བློ་གྲོས་འདབ་བརྒྱ་རབ་གསལ་བླ་མའི་ཡོན་ཏན་ཀུན་དའི་ཕྲེང༌། །ཆ་ཙམ་
དོན་གཉེར་འགྲོ་ལ་བསྟན་ཕྱིར་ལེགས་བཤད་སྙན་ཚིག་འདི་བསྐྲུན་ཏོ། །འདི་ཙམ་གྱིས་
ཀྱང་ དམ་ པ་རྣམས་ དང་ དམ་ པའི་ཚུལ་ལུགས་མདོ་རྒྱུད་དང་། །གྲུབ་མཐའི་དབྱེ་བ་
བསྟན་པའི་གནས་ཚུལ་བྱེ་བྲག་རྒྱུད་འདིའི་བརྗོད་བྱའི་དོན། །བདེ་བླག་རྟོགས་ཕྱིར་དེད་
དཔོན་མཆོག་གིས་རིན་ཆེན་གླིང་བགྲོད་སྐྱེ་བོ་ལ། །ཆུ་གཏེར་ལེགས་སོན་ལམ་རྒྱུས་
འཁྲུལ་མེད་ཚིག་གིས་ཉེ་བར་སྟོན་པ་བཞིན། །འདི་ལ་ལེགས་གང་ཉི་མའི་གཉེན་དེ་བླ་
མའི་གསུང་ངག་དྲི་མེད་ཆུས། །རླབས་ལྡན་ལས་བྱུང་ཉེས་པའི་དྲི་མ་བདག་བློའི་རྙོག
པའི་བརླན་ཅན་ལས། །འདིར་ནོངས་ཚང་ཚིང་མཁྱེན་པའི་སྤྱན་ལྡན་བཟོད་པའི་མེ་ཡིས་
རབ་གཞིགས་ནས། །འབད་པའི་དགེ་བ་དཔག་བསམ་ཤིང་ ལས་ཀུན་ ལ་ རྒྱལ་ བའི་
འབྲས་སྟེར་ཤོག །དེ་གཅིག་མ་ལགས་ཐུབ་གསུང་འབྲུག་སྒྲ་དལ་སྒྲོགས་གཤིན་རྗེ་ཆུ་
འཛིན་མཆོག །དེ་ཡིས་མཐའ་ཡས་ཕྱོགས་ཀུན་རབ་བཀྲིགས་ལེགས་བཤད་ཆར་གྱི་
རྒྱུན་ཕབས་པས། །སྐྱེ་རྒུའི་ས་གཞིར་ཕུན་ཚོགས་ལོ་ཏོག་རབ་རྒྱས་དཔལ་གྱིས་འགྲོ་བ་
འདི། །རབ་ཏུ་དགའ་བའི་དགའ་སྟོན་དྲི་མེད་མཁའ་དང་མཉམ་པ་བསྐྲུན་པར་ཤོག །
དཔལ་དུས་ཀྱི་འཁོར་ལོའི་བྱུང་ཚུལ་བཤད་ཐབས་ལེགས་པར་བཤད་པའི་སྒྲོན་མེ་ཞེས་
172

དཔལ་དུས་ཀྱི་འཁོར་ལོའི་ཆོས་འབྱུང་ལེགས་བཤད་སྒྲོན་མེ།
བྱ་བ་དུས་ཀྱི་འཁོར་ལོ་པ་ཨ་བྷཱ་དྷཱ་ཏཱི་པའི་བཙུན་པ་བསོད་ནམས་ཀྱིས་བླ་མའི་ཐུགས་
དགོངས་རྫོགས་པའི་དོན་དུ་ཡོན་ཏན་རིན་པོ་ཆེ་དུ་མའི་ནོར་གྱིས་ཕྱུག་པར་གྱུར་པ་བླ་མ་
ཡེ་ཤེས་དབང་ཕྱུག་གིས་ཡང་ཡང་བསྐུལ་བའི་ངོར་བློ་གྲོས་ཀྱི་ནོར་གྱིས་འབྱོར་པ་བཙུན་
པ་རྒྱལ་མཚན་བཟང་པོ་ཞེས་བྱ་བས་ཡི་གེའི་རྐྱེན་ཉེ་བར་སྦྱར་ཏེ་སྣ་ཚོགས་དབྱིག་གི་ལོ་
ཁྲུམས་ཀྱི་ཟླ་བའི་ཡར་གྱི་ཚེས་བརྒྱད་ལ་ཡོངས་སུ་རྫོགས་པར་སྦྱར་བ་དགེ་ལེགས་སུ་
གྱུར་ཅིག། །།
173

སཾ་བྷོ་ཊའི་དབོན་བརྒྱུད་དཔེ་ཚོགས་ལས། བླ་མ་དམ་པ་བསོད་ནམས་རྒྱལ་མཚན་ཞབས་ཀྱི་གསུང་འབུམ། ༼ན༽